VSL sklep R 188/99
Sodna praksa višjih sodišč, 1999-12-01

stvarna pristojnost v sporih iz najemnih in zakupnih razmerij - postopek v gospodarskih sporih

Spor med dvema subjektoma iz 1. točke 1. odst. 481. čl. ZPP/99 zaradi odpovedi najemne pogodbe je gospodarski spor, o katerem odloča okrožno sodišče kot stvarno pristojno sodišče.

Za odločanje v tej zadevi je stvarno pristojno Okrožno sodišče v Kranju.

S sklepom dne 8.9.1998 se je Okrajno sodišče na Jesenicah v tej pravdni zadevi izreklo za stvarno nepristojno, ker je ugotovilo, da gre za spor, o katerem je potrebno odločiti po pravilih o gospodarskih sporih, o njih pa odločajo okrožna sodišča (1. točka 489 ZPP/77, 3. točka 2. odst. 101. čl. Zakona o sodiščih). Po pravnomočnosti sklepa je dne 4.1.1999 Okrajno sodišče na Jesenicah odstopilo zadevo v reševanje Okrožnemu sodišču v Kranju. To sodišče s je s pravnomočnim sklepom z dne 13.9.1999 izreklo za stvarno nepristojno in zadevo odstopilo v reševanje Okrajnemu sodišču na Jesenicah. Svojo odločitev je oprlo na določbo 4. točke 2. odst. 30. čl. ZPP/99 v zvezi s 3. odst. istega člena ter 481. čl. ZPP/99 ter zavzelo stališče, da so spori iz zakupnih in najemnih razmerij izvzeti iz opredelitve gospodarskih sporov.

Po tem, ko je bil spis ponovno odstopljen v reševanje Okrajnem sodišču na Jesenicah, je le to sprožilo spor o pristojnosti. Citira 17. ter 19. čl. ZPP/99 in meni, da se je Okrožno sodišče v Kranju prepozno izreklo za stvarno nepristojno.

Za odločanje je stvarno pristojno Okrožno sodišče v Kranju.

Potrebno je ugotoviti, da bi Okrožno sodišče v Kranju, ki je ocenilo, da za odločanje o sporu ni stvarno pristojno, lahko sprožilo le spor o pristojnosti (24. čl. ZPP/99, 22. čl. ZPP/99). Zato, in ker je sklep pravnomočen, na razloge Okrajnega sodišča na Jesenicah o tem, do katere faze pravdnega postopka se lahko sodišče izreče za nepristojno, sodišče druge stopnje ne bo odgovarjalo. Središčno vprašanje, na katero je namreč potrebno v tem sporu o pristojnosti odgovoriti, je namreč vprašanje pravilnosti naziranja Okrožnega sodišča v Kranju o spremenjeni pristojnosti po uveljavitvi Zakona o pravdnem postopku v letu 1999. Pravno nadziranje Okrožnega sodišča v Kranju je zmotno. Po določbi 4. točke 2. odst. 30. čl. ZPP/99 v sporih iz najemnih in zakupnih razmerjih, ne glede na vrednost spornega predmeta, odločajo okrajna sodišča. Vendar pa ne v primerih, ko sta obe stranki osebi iz 1. točke 1. odst. 481. čl. ZPP. V takšnem primeru se uporabljajo pravila o gospodarskih sporih. Tožeča stranka odpoveduje najemno pogodbo za poslovni prostor oziroma od nje odstopa, to pa ni spor o stvarnih pravic na nepremičninah oziroma spor iz motenja posesti. Le o teh sporih se po izrecni določbi 2. odst. 481. čl. ZPP/99 pravila o gospodarskih sporih ne uporabljajo.

Ker pa po določbi 6. točke 2. odst. 32. člena ZPP/99 sodijo okrožna sodišča ne glede na vrednost spornega predmeta v gospodarskih sporih, je za sojenje o tem sporu pristojno Okrožno sodišče v Kranju.

ZPP člen 30/1-4,  32/2-6,  481,  481/1-1,  481/2,  30/1-4,  32/2-6,  481,  481/1-1,  481/2.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.